
Csalás detektálás SIP alapú telefonközponton

Kulcsszavak: SIP;Csalás;Asterisk;Detektálás
Feladatom egy SIP-alapú telefonközpont létrehozása és konfigurálása, amely valós idejű hang- és videohívásokat kezel IP-hálózaton. A VoIP technológiát alkalmazva a rendszer költséghatékony, rugalmas és multimédiás adatkapcsolatokat is támogat. A projekt Linux-alapú környezetben valósul meg, kihasználva a nyílt forráskódú eszközök és a stabil platform előnyeit.
Kulcsfontosságú feladat a csalás detektáló rendszer (fraud detection) megvalósítása, amely a VoIP rendszereket érintő visszaélések, például gyanús hívási minták, szokatlan földrajzi helyekről érkező hívások vagy illetéktelen használat felismerésére szolgál. A rendszer automatikusan értesít e-mailben, ha egy felhasználó tevékenysége eltér a megszokottól, például ha valaki korábban csak belföldre telefonált, majd hirtelen nemzetközi hívásokat kezdeményez. Emellett az eseményeket logfájlokban és SQL-adatbázisban is rögzíti, hogy később elemezhetők legyenek a minták és a lehetséges anomáliák.
Az SQL adatbázis kulcsszerepet játszik, mivel a hívás- és felhasználói adatokat tárolja, amelyeket a csalás detektáló rendszer valós időben elemez. A rendszer beállítható úgy, hogy automatikusan blokkolja a gyanús felhasználókat, vagy előzetesen figyelmeztetést küld, ha bizonyos küszöbértékeket elérnek a hívások, például egy adott földrajzi régióba irányuló hívások száma meghalad egy előre definiált határt.
Ezzel a megoldással a rendszer biztonságosan üzemeltethető, és hatékonyan képes csökkenteni a visszaélések kockázatát.



